**"Piti mennä kauas ennen kuin näin lähelle"**

Keski-Pohjanmaan Vuoden nuorelta yrittäjältä Aleksi Hauhtoselta löytyy asennetta heikoimpinakin hetkinä

KANNUS

Marja-Leena Mattila

Kun kannuslainen Aleksi Hauhtonen päätti aikoinaan lukionsa, hän ei voinut kuvitellakaan itseään vanhempiensa yrityksen, Kannuksen kauppapuutarhan, jatkajana.

– Pikkupojasta lähtien olen nähnyt, kuinka paljon yritys vaatii työtä ja vastuuta, muistelee Hauhtonen, joka kouluttautui armeijan jälkeen vartijaksi.

Kun vuorotyö ei enää inspiroinut, päätti nuorimies kokeilla siipiään maailmalla. Australiassa Hauhtonen viipyi vuodenpäivät. Reissaamistaan hän rahoitti muun muassa pakkaus- ja muuttofirmoissa.

– Piti mennä kauas ennen kuin näin lähelle, toteaa Aleksi Hauhtonen, joka palattuaan kotimaahan näki vanhempiensa yrityksen aivan toisin silmin.

– Australian-reissu avarsi, ja paluu sieltä oli tavallaan käännekohta elämässäni.

**KATSE KAUEMPANA**

Kun Aleksi Hauhtosen sai vastuuta vanhempien luomassa yrityksessä, hänelle heräsi halu kehittää yritystä edelleen.

Hauhtonen kävi yrittäjäkurssin Kokkolassa ja toimitusjohtajakoulun Vaasassa. Kun osakekanta siirtyi pikku hiljaa kokonaan Aleksi Hauhtoselle, hän jatkoi yrityksen kehittämistä. Uudet kasvihuoneet valmistuivat vuosina 2006 ja 2008. Oma lämpölaitos otettiin käyttöön vuonna 2010. Jääsalaatin tultua tuotevalikoimaan, yritys investoi uusiin pakkauskoneisiin.

Kaksi vuotta sitten myynti mullistui täysin. Kun aikaisemmin 70 prosenttia salaateista ja kurkuista kiersi kuluttajien ruokapöytään tukun kautta, tänä päivänä tukkuliikkeelle menee vain 10 prosenttia tuotteista.

– Arinan kanssa solmittu yhteistyösopimus oli suuri muutos. Pohjoisen Osuuskaupat tilaavat meiltä tuotteet sähköisesti. Tilaukset Kannuksen, Kokkolan, Kaustisen, Pietarsaaren ja Ylivieskan kauppoihin hoidan puhelimella. Muutos vaati paljon, mutta se lisäsi kannattavuutta.

Kymmenen vuoden ajan Hauhtosen kauppapuutarhan toimintaa on kehitetty jatkuvasti. Eikä vieläkään ole tarkoitus pysähtyä aloilleen.

– Katse pitää olla koko ajan kauempana. Tällä hetkellä kokeilemme led-valojen sopivuutta kasvihuonelampuiksi, ja uusi pakkaamorakennus on mietinnässä.

Puutarha-alalla on kilpailua, mutta suurimpana haasteena Aleksi Hauhtonen pitää ulkomailla tuotettuja vihanneksia.

– Olen kuitenkin kiitollinen siitä, että suomalaiset kuluttajat arvostavat myrkyttömiä ja puhtaita kotimaisia tuotteita.

Vaikka Aleksi Hauhtonen kantaa vastuuta yrityksestä, hänen vanhempansa, Leila ja Eino Hauhtonen, ovat edelleen mukana yrityksen toiminnassa.

– Arvostan ja kunnioitan heidän tietotaitoa, kiittelee 32-vuotias yrittäjä.

Aleksi Hauhtonen on kasvanut yrittäjyyteen, vaikkei hän parikymppisenä uskonut olevansa joskus perheyrityksen toimitusjohtaja.

– Yrittäjyys vaatii asennetta, ja sitä pitää löytyä heikoimpinakin hetkinä. Vaikka joskus otsa on rutussa, kun jotain uutta pitää pusertaa, niin teen kuitenkin tätä työtä hymyssä suin.